20. schôdza NR SR - 1.deň - B. popoludní 2
Dátum: 2017-09-07
Poslanec: Jurinová, Erika (OĽANO)
Druh vystúpenia: Vystúpenie v rozprave

56. Ďakujem pekne za slovo. Vážený pán predsedajúci, milé kolegyne, kolegovia, tak sme tu opäť po štyroch mesiacoch s rovnakým problémom, niečo sa pohlo, niečo už malo byť pohnuté pred rokom, ale, bohužiaľ, pán minister a jeho ľudia celý rok vykonávali extrémnu nadprácu, aby zvrátili verejnú mienku práve v tomto prípade, v prípade Čistého dňa, v prípade resocializačného zariadenia a toho, čo sa v ňom konalo. Vyhľadávali, prekrúcali, nafukovali čokoľvek, len aby prekryli skutočné prešľapy ministra i niektorých zamestnancov. Dnes už netreba nikoho presviedčať o tom, že išlo o zakrývanie špinavostí samotným ministrom Richterom. Jeho najstrašnejšou chybou je, že nebol schopný konať. Naopak, neustále spochybňoval obete. Tu otázka na pána ministra, že či vôbec vie, že včera sa v pléne prerokovával aj zákon o ochrane obetí trestných činov, ktorý, ak nevie, má chrániť a upravovať základné práva obetí. Aj jeho zamestnanci robili na tomto zákone. V tejto kauze, kvôli ktorej sme sa tu stretli, išlo o deti, o mladistvých a zároveň o chránené osoby. A pýtam sa vás, či mal minister v takomto prípade, keďže išlo o deti, o mladistvých, ešte aj o chránené osoby, šancu alebo možnosť takmer rok váhať alebo spochybňovať výpovede detí, ich rodičov, odborníkov, najmä ak zákon o sociálnoprávnej ochrane detí a sociálnej kuratele ukladá konať už v prípade podozrenia bezodkladne. Kauza má dva rozmery. Trestnoprávny a ľudskoprávny. Pritom je a musí byť jedno, kedy a ako skončí šetrenie trestných konaní. Minister má povinnosť konať. Minister je zodpovedný za kvalitu odbornej práce v zariadeniach. Ak existujú podozrenia zo šikanovania, z ponižovania, z týrania, bitia, ohrozovania mravnosti, manipulovania, tak to sú dôvody, aby minister konal. To sú dôvody, pre ktoré malo byť resocializačné zariadenie zatvorené, aj keď ide len o podozrenie. Toto je úlohou ministra, a preto nesie politickú zodpovednosť za celý premrhaný rok svojho vládnutia na tomto ministerstve. Je až úbohé, že prekrýval a spoliehal sa a čakal na ukončenie trestnoprávneho konania. To však spadá pod gesciu ministra vnútra a nie ministra práce, ktorému by malo ísť v prvom rade o ľudí. Ministerstvo Jána Richtera, doktora práv, to sa má starať o ľudí, o obete a nie o páchateľov. Ide nielen o pochybenie proti ľudskosti, ale aj procesné pochybenia, ktoré takisto mohli byť dôvodom na odobratie akreditácie zariadeniu. Dnes sme svedkami vládnej krízy, ktorú vyvolala Slovenská národná strana. Tá tu dupkala nožičkami a chcela si vydobyť svoje postavenie. V slušnej spoločnosti by, samozrejme, takýto minister, pán Richter, odstúpil sám. V našej spoločnosti platí pravidlo, keď ste si dovolili odvolať nášho ministra, chceme my zasa vášho. Takže nikomu nejde o riadne vecné riešenie problému, ale len o politické hrátky. Sme presvedčení o tom, že minister jednoznačne nezvládol riadenie svojho rezortu, aj keď nám tu vypočítaval desiatky pozitívnych reakcií na jeho pôsobenie. Otázka, ktorá sa tu naliehavo vnucuje, je, prečo minister Richter proti každej logike, dôkazom a vyjadreniam odborníkov podporoval a kryl zjavné prešľapy zariadenia i úradníkov. A pripomeniem, že práve minister bol ten, ktorý od začiatku hovoril – ako pri každej kauze, že ide o zlyhanie jednotlivca a nie systému. V tomto prípade ide o porušovanie základných práv, práv detí a najmä práv chránených osôb. Dnes už niet pochybností, že boli porušené zákony Slovenskej republiky, ale i medzinárodné ľudskoprávne dokumenty, ktoré majú za cieľ chrániť právo a dôstojnosť každého jedného človeka. A na toto musíme pamätať najmä v takýchto prípadoch, aké preberáme dnes. Tu by som si dovolila pripomenúť, ako pozerám na pani kolegyňu Gabániovú. Pani poslankyňa, vy ste boli podpredsedníčka výboru pre ľudské práva, ak som si správne pozrela, a ja sa naozaj veľmi čudujem vašim postojom, ktoré ste tuná predniesli vo svojej faktickej poznámke. Treba tiež uviesť, pripomeniem to, lebo dnes to tu ešte nezaznelo, že Čistému dňu sa ponechalo až príliš veľa, komfortne veľa času na zahládzanie pochybení v Čistom dni, ale i na ministerstvách. Čistý deň mal možnosť úpravy svojich dokumentov, ďalšieho manipulovania svojich klientov a dodnes vedenie a osoby blízke tomuto zariadeniu, dodnes tieto osoby kývajú s úradníkmi aj s odborníkmi. Ak pán minister zostane na svojom poste, môže to jednoznačne prehĺbiť alebo zväčšiť znechutenie občanov zo súčasných politikov, čoho dôsledkom bude vyššia miera náklonnosti voči, náklonnosti časti voličov počúvať nezmysly pravicových extrémistov. A to je už nielen začiatok konca Ficovej éry, ale aj začiatok konca našej slobodnej diskusie. Podmienky, ktoré splnil Peter Plavčan pre odvolanie, spĺňa aj minister Richter. A to ešte viac, že ide o záujem detí. A, pán minister Richter, vy ste zodpovedný za všetko, čo sa im stalo. Kto dokázal čítať a videl protokoly o kontrole, nemôže mať predsa pochybnosti. O ne sa opieral aj generálny prokurátor. Je zvláštne, koľkej opatrnosti sa dávalo práve zariadeniu Čistý deň. Ak by sa podobné protokoly o kontrole našli v iných zariadeniach, by sa podobné pochybenia našli v iných zariadeniach, tie by boli okamžite dávno zatvorené. Čo stálo za touto neziskovkou, že ešte aj rok po prevalení škandálu je stále otvorené a ešte aj s licenciou? Už nikdy by nemalo prísť k takejto krajnosti, že ďalej funguje zariadenie, kde sú podozrenia zo sexuálneho zneužívania, týrania, zlého zaobchádzania s deťmi, ale aj s manipuláciou. So zúfalstvom som pozerala na to, čo v tejto krajine dokáže minister tolerovať. Po roku od prepuknutia kauzy sú ešte stále v zariadení dokonca deti. Podľa toho, čo pán minister rozprával vo svojej obhajobe, tak teraz pripravuje presuny detí? Deti tam nie sú pod žiadnou ochranou. Zostávajú v prostredí, ktoré akreditačná komisia označila ako nebezpečné. A práve na tejto situácii vidíme v plnej nádhere akcie neschopnosť a nekompetentnosť ministra Richtera. Jeho povinnosťou je v prvom rade chrániť najlepší záujem dieťaťa a, bohužiaľ, toto sa nedeje. Pri takto vážnych dôkazoch by ministra v každej slušnej spoločnosti pre pokoj odvolali. No tu narážame na to, čoho sú schopní ľudia zo SMER-u. No a SNS? Tá to zneužíva len na liečenie svojich boliestok. Teraz nedupkajú kvôli zastávaniu hodnôt. To by sa totiž prejavilo už pri prvom odvolávaní. A nedá sa ani apelovať na ich svedomie, ani na morálku, ani na slušnosť, ani na politickú kultúru, pretože ju v sebe nemajú. V normálnej demokratickej krajine sa na to apelovať dá, u nás, bohužiaľ, nie. Práve preto, že tu máme viac ako desať rokov vládu SMER-u. Zvykli sme si na veci, na ktoré by si ľudia v iných krajinách nezvykli. Tam by už dávno boli zatlačení k ústupu a ak by niečo také ich vláda alebo minister, ak by sa niečoho takého ich minister alebo vláda dopustila. No bohužiaľ, my si na to naozaj asi zvykáme a to je veľmi zlé. Pán minister, bolo by veľmi dobré, ak by ste zobrali svoju zodpovednosť za svoje nekonanie a sám odstúpili. Inak sme presvedčení, že vy si dôveru poslancov skutočne vôbec nezaslúžite. Ďakujem pekne. (Potlesk.)